નાની ભાભીના કાનમાં મોટી ભાભી વિરુદ્ઘ ઝેર તો રેડ્યું પણ ડોઝ ઓછો પડ્યો. એથી એની અસર મગજ સુધી નથી પહોંચી એવું શાલિનીને લાગ્યું એટલે ઝેરની માત્રા વધારીને એણે સ્પષ્ટતા કરી. ‘પપ્પાને અલકાભાભી ઉપર તમારા કરતાં વધુ વિશ્વાસ હોય એવું લાગે છે. હોંશિયારી અને ચાલાકીમાં તુલના કરીએ તો તમારો પહેલો નંબર આવે તોય મમ્મીના કામની જવાબદારી પપ્પાએ મોટી વહુને સોંપી દીધી. તમારા બંનેમાંથી આ કામ કોણ સંભાળશે એવું વિવેક ખાતર પણ પૂછ્યું હોત તો વધુ સારું થાત. અલકાભાભીને તો મોભો મળી ગયો એ પછી એ શા માટે મોં ખોલે?’